SCC ปิดดีลกู้ 1.1แสนล้าน ลุย “ปิโตรคอมเพล็กซ์” เวียดนาม ดันโอเลฟินส์พรวด 1.6ล้านตันต่อปี!
SCC ปิดดีลกู้ 1.1 แสนล้าน ลุย "ปิโตรคอมเพล็กซ์" เวียดนาม ดันโอเลฟินส์พรวด 1.6 ล้านตันต่อปี!
6 ส.ค. 2561

นายรุ่งโรจน์ รังสิโยภาส กรรมการผู้จัดการใหญ่ บริษัท ปูนซิเมนต์ไทย จำกัด มหาชน หรือ SCC เปิดเผยว่า บริษัทเดินหน้าลงทุนโครงการ Long Son Petrochemicals หรือ LSP ซึ่งโครงการปิโตรเคมีครบวงจรขนาดใหญ่ระดับ World Scale ในเวียดนาม มีมูลค่าการลงทุนประมาณ 5,400 ล้านเหรียญสหรัฐ หรือประมาณ 180,000 ล้านบาท
ขณะที่ล่าสุดบริษัทลงนามในสัญญาเงินกู้เป็นสกุลเงินเหรียญสหรัฐฯ จำนวนกว่า 3,200 ล้านเหรียญสหรัฐฯ หรือประมาณ 110,000 ล้านบาท กับสถาบันการเงิน 6 แห่ง ทั้งในและต่างประเทศ ประกอบด้วย ธนาคารซูมิโตโม มิตซุย แบงกิ้ง คอร์ปอเรชั่น, ธนาคารมิซูโฮ, ธนาคารกรุงเทพ (BBL), ธนาคารกรุงไทย (KTB), ธนาคารไทยพาณิชย์ (SCB) และธนาคารเพื่อการส่งออกและนำเข้าแห่งประเทศไทย (ธสน.) มีระยะเวลาเงินกู้ประมาณ 14 ปี โดยมีธนาคารซูมิโตโม มิตซุย แบงกิ้ง คอร์ปอเรชั่น เป็นที่ปรึกษาทางการเงิน
โดยโครงการดังกล่าวจะเริ่มการก่อสร้างในไตรมาส 3/61 และคาดว่าจะสามารถดำเนินการผลิตในเชิงพาณิชย์ในช่วงครึ่งปีแรกของปี 2566 เพื่อรองรับความต้องการภายในเวียดนามที่ปัจจุบันสูงถึงปีละ 2.3 ล้านตัน และมีแนวโน้มที่จะขยายตัวเพิ่มขึ้นอย่างต่อเนื่อง ตามการเติบโตทางเศรษฐกิจของประเทศที่อยู่ในระดับสูง
อย่างไรก็ตาม การลงทุนในครั้งนี้จะช่วยเพิ่มขีดความสามารถทางการแข่งขันในธุรกิจเคมิคอลส์ในภูมิภาคเอเชียตะวันออกเฉียงใต้ อีกทั้งยังนำเทคโนโลยีชั้นนำระดับโลกที่มีความยืดหยุ่นในการเลือกใช้วัตถุดิบสูงทำให้ได้เปรียบทางการแข่งขัน รวมทั้งการนำเทคโนโลยีดิจิทัลมาคิดค้นนวัตกรรมเพื่อให้ได้สินค้าและบริการที่ตอบโจทย์ลูกค้าได้ดียิ่งขึ้น
อนึ่ง LSP ตั้งอยู่ที่เมือง Ba Ria – Vung Tau ห่างจากนครโฮจิมินห์ประมาณ 100 กิโลเมตร มีกำลังการผลิตโอเลฟินส์ 1.6 ล้านตันต่อปี สำหรับผลิตเม็ดพลาสติกชนิด HDPE LLDPE และ PP โดยโครงการมีการดำเนินงานอย่างเข้มงวดตามมาตรฐานความปลอดภัยและเป็นมิตรต่อสิ่งแวดล้อมระดับโลก เพื่อให้การดำเนินธุรกิจสามารถอยู่ร่วมกับชุมชนและสังคมของเวียดนามได้อย่างยั่งยืน